කොවිඩ් 19 වෛරසය සඳහා එන්නතක් මේ වසර අවසානය වන විට හඳුන්වාදිය හැකි බව ලෝක සෞඛ්‍ය සංවිධානය පවසනවා.මේ අතර ලොවපුරා වාර්තා වන සමස්ත කොවිඩ් 19 ආසාදිතයින් සංඛ්‍යාව තුන්කෝටි හැටලක්ෂය ඉක්මවා ගියා.අද වන විට ලොව රටවල් වලින් වාර්තා වන කොවිඩ් 19  සමස්ථ මරණ සංඛ්‍යාව 1,054,604ක් වන අතර ගත වූ පැය 24 තුළ වාර්තා වූ දෛනික මරණ සංඛ්‍යාව 8,782 ක්.ලොවපුරා වාර්තා වන සමස්ත ආසාදිතයින් සංඛ්‍යාව 36,041,782 ක් ලෙසයි දැක්වෙන්නේ.තවමත් ලොව වැඩිම කොවිඩ් 19 ආසාදිතයින් සංඛ්‍යාවක් වාර්තා වන්නේ අමෙරිකාවෙන්.ගෙවුණු දිනය තුළදී එරටින් වාර්තා වූ නව ආසාදිතයින් සංඛ්‍යාව 43,660ක් වූ අතර එරටින් වාර්තා වන සමස්ත ආසාදිතයින් සංඛ්‍යාව 7,722,746ක්.ලොව සුපිරි බලවතා වන අමෙරිකානු ජනපති ඩොනල්ඩ් ට්‍රම්ප් පවසන්නේ කොවිඩ් 19 වෛරසය මැඩපැවැත්වීම සම්බන්ධව නව ක්‍රියාමාර්ගයක් ගනු ලබන්නේ ජනාධිපතිවරණයෙන් පසුව බවයි.මේ අතර අමෙරිකානු ජනාධිපතිවරයා කොවිඩ් 19 වෛසරය නොසලකා හරිමින් තැබූ ට්විටර් සටහනක් වසා දැමීමට ට්විටර් ආයතනය පියවර ගත්තා.ඒ කොවිඩ් සම්බන්ධයෙන් ජනතාව නොමග යවන සුළු තොරතුරු එහි අඩංගු බව පවසමින්.මේ අතර ජනපති  ට්‍රම්ප්ගේ සමීපතමයන් අතර තවදුරටත් වෛරසය ව්‍යාප්ත වෙමින් පවතින අතර ධවල මන්දිර උපදේශක ස්ටීවන් මිලර් සහ ජ්‍යෙෂ්ඨ හමුදා නිලධාරියෙකුටද මේ වන විට වෛරසය ආසාදනය වී තිබෙනවා.ඒ අනුව මේ වන විට ධවල මන්දිර ක්‍රියාකාරී සාමාජිකයින්  14 දෙනෙකුට වෛරසය වැළදී තිබෙනවා.මේ අතර කොවිඩ් 19 වෛරසය මැඩපැවැත්වීම සඳහා එන්නතක් මේ වසර අවසානය වන විට හඳුන්වාදිය හැකි බව ලෝක සෞඛ්‍ය සංවිධානයේ ප්‍රධානී ටෙඩ්රෝස් ඇඩනම් ග්‍රෙබියේසස් පවසනවා.ඔහු කියා සිටියේ එන්නතක් සොයා ගැනීමේ ක්‍රියාවලිය සඳහා සියලු රටවල් සහයෝගය ලබාදිය යුතු බවයි.මේ වන විට කොවිඩ් වෛරසයට එරෙහිව නිර්මාණය කළ එන්නත් 9ක් පර්යේෂණ මට්ටමේ පවතිනවා.කොවිඩ් වෛරසයෙන් ලොව දෙවනියට වැඩිම බලපෑමක් පවතින්නේ අසල්වැසි ඉන්දියාවටයි.ගෙවුණු දිනය තුළදී ඉන්දියාවෙන් වාර්තා වූ නව ආසාදිතයින් සංඛ්‍යාව 72,106ක්.ඒ අනුව එරට සමස්ත ආසාදිතයන් සංඛ්‍යාව හැටහත් ලක්ෂය ඉක්මවා ගියා.ලොව තෙවැනියට වැඩිම බලපෑමක් පවතින බ්‍රසීලයේද සමස්ත ආසාදිතයින් සංඛ්‍යාව 4,970,952 දක්වා ඉහළගියේ දෛනික ආසාදිතයින් 30,000 ඉක්මවා යෑමත් සමඟයි.පවතින කොවිඩ් 19 වෛරස අවධානම ඉහළ යෑමත් සමඟ සංචරණ සීමා දැඩි කරමින් ඉරානය සහ නේපාලය යන රටවල් නැවත වසා දැමීමේ තීරණයකට එළඹ ඇති බවයි එරට මාධ්‍ය වාර්තා කළා.